b'\n_START_ARTICLE_\nTolovaj Mataj in druge slovenske pravljice\n_START_PARAGRAPH_\nTolovaj Mataj in druge slovenske pravljice je zbirka umetnih pravljic, ki jih je Fran Mil\xc4\x8dinski izdal pri Tiskovni zadrugi v Ljubljani leta 1922. Obsega 22 pravljic: Tolovaj Mataj, Puta in petelin\xc4\x8dek, Zakleti zaklad, Gospod in sv. Peter, Sojenice in cigan, Sin je\xc5\xbe, Mrtvi \xc5\xbeenin, La\xc5\xbei, \xc5\xbdena ni marala otrok, Trije hlapci, Ka\xc4\x8dji kralj Babilon, Ma\xc4\x8deha in pastorka, Jurko je iskal strahu, Muk, Dva brata, Poldrugi Martin, Zlata hru\xc5\xa1ka, Predica in mrli\xc4\x8d, Butalski policaj in Cefizelj, Botra, Kralj Matja\xc5\xbe ter Sojenice in kralj. Na osnovi ljudskih pravlji\xc4\x8dnih motivov v \xc5\xbeivem slikovitem jeziku pripoveduje mladostno domi\xc5\xa1ljijo pretresujo\xc4\x8de zgodbe. Prva izdaja obsega 20 pravljic, v drugi (1922) pa je od petih butalskih zgodb, ki so bile v prvi izdaji objavljene pod skupnim naslovom Butalci, ohranil samo tisto o Policaju in Cefizlju, dodal pa je pripovedki Botra in Kralj Matja\xc5\xbe. Zbirka je opremljena s 15 risbami Ivana Vaupoti\xc4\x8da.'